
ĮMONIŲ ATSKAITOMYBĖS ĮSTATYMO NR. IX-575 231 STRAIPSNIO IR PRIEDO PAKEITIMO
ĮSTATYMAS

2024 m.               d. Nr.
Vilnius

1 straipsnis. 231 straipsnio pakeitimas
Pakeisti 231 straipsnio 1 dalies 12 punktą ir jį išdėstyti taip: 
„12) įmonės vadovo, valdymo ir priežiūros organų narių išrinkimui taikomos įvairovės politikos, susijusios su tokiais aspektais, kaip pavyzdžiui amžius, lytis, išsilavinimas, profesinė patirtis, aprašymas, šios politikos tikslai, jos įgyvendinimo būdai ir rezultatai ataskaitiniu laikotarpiu. Didelių įmonių, kurių vertybiniais popieriais leista prekiauti akcijų reguliuojamoje rinkoje ir kuriose sudaromos valdybos ir stebėtojų tarybos, bendrovių valdymo ataskaitoje turi būti pateikiama ir statistinė informacija apie lyčių atstovavimą didelės įmonės valdymo ir priežiūros organuose (atstovavimo procentai pagal lytį), priemonės, kurių įmonė jau ėmėsi arba ketina imtis tam, kad įmonės valdymo ir priežiūros organuose nepakankamai atstovaujamos lyties asmenys užimtų ne mažiau kaip 33 proc. (bet ne daugiau kaip 49 proc.) įmonės vadovo, valdybos narių, stebėtojų tarybos narių pozicijų, ir priežastys, jeigu šios proporcijos nepavyko pasiekti. Jeigu įvairovės politika netaikoma, paaiškinamos netaikymo priežastys;“

2 straipsnis. Įstatymo priedo pakeitimas
Papildyti Įstatymo priedą 5 punktu:
„5. 2022 m. lapkričio 23 d. Europos Parlamento ir Tarybos direktyva (ES) 2022/2381 dėl biržinių bendrovių direktorių pareigas einančių asmenų lyčių pusiausvyros gerinimo ir susijusių priemonių.“

3 straipsnis. Įstatymo įsigaliojimas 
Šis įstatymas įsigalioja 2024 m. gruodžio 1 d.

Skelbiu šį Lietuvos Respublikos Seimo priimtą įstatymą.

